정조 20년
丙辰八月初九日卯時上御熙政堂大臣備局堂上引見入侍時右副承旨魚用謙假注書曺錫中事變假注書呂東植記事官金景煥記注官金良倜右議政尹蓍東判敦寧金持默行兵曹判書鄭好仁行禮曹判書閔鍾顯行大護軍沈頤之吏曹判書金載瓚戶曹判書李時秀刑曹判書尹師國大護軍李敬懋大護軍沈煥之行護軍徐有大徐龍輔修撰韓用鐸以次進伏訖蓍東進前曰近來老炎無異三庚幸自昨今稍有涼意此時聖體若何上曰一樣矣蓍東曰王大妃殿氣候何如上曰一樣矣蓍東曰惠慶宮氣候何如上曰日間微有感候而諸節則一樣矣蓍東曰當此換節之時朝晝日氣溫涼不適故易有感候矣頤之曰王大妃殿進御湯劑更當以幾貼製入乎上曰以二貼製入可也仍命書榻敎曰王大妃殿進御香薷飮依前方限二貼製入頤之曰惠慶宮氣候伏承有微感之敎伏未知諸節若何上曰一時微感不必進用湯劑矣上曰今日次對之進定者近聞民情頗待雨云而昨今日氣又有涼意故欲見卿等而詳聞民情矣其果有惜乾之慮耶蓍東曰前此湖西頗有早意而至於他道則未必皆然京畿則今雖不雨別無所損晨朝霧濕晩起西風穀皆向熟皆言大有但菜蔬之方生者若得小雨則可以漸長云矣上曰向聞於定州牧使舒川等邑不無失稔之慮云纔經昨年歉荒民不及蘇醒而今年又或不登則豈不大可憂悶乎向來均沾之雨旣不來云爾則六月旬後尙無一霈乎蓍東曰舒川等地蓋是沿海之邑故每多被災而今年雖曰惜乾錦伯狀啓發於初四日而以爲今方始雨則姑未知其後雨澤之如何亦云去月卄日下雨云則亦不可謂全然不雨矣蓋如此之邑間或有之而論其大體則一齊均登矣上曰自拜卿相職時雨時暘歲將告豐予則曰卿之功也蓍東曰臣於聖敎之下何敢承當其萬一乎此眞所謂嘉善而矜不能也以臣無似忝居相職無有素餐之譏而若又重之以饑荒曰臣將何術以接濟民將何賴而生活耶此實以臣之不能而天或矜之也臣何功之有上曰昨日草記亦振勵頹綱之一端雖曰微事亦有關係如此等處予所嘉歎矣上曰今年諸穀則旣如彼豐登而至於諸果之不成實卽挽近所未有非但桃杏如柿梨之屬皆然否蓍東曰柿則果無成熟而梨則以開花稍晩之故不至絶種棗栗亦能成樣而至於橘柚則臣見濟州牧使私書殆無成實者進上將不免闕封之慮云矣上曰卿家老人所患諸症近日果何如蓍東曰宿病添以暑症尙此苦劇矣臣於次對奏事之前何敢言私懇而目今情理旣承下詢不避猥屑謹當仰陳矣臣母之病年前則當暑添劇者或入秋差勝而近年以來漸不如前至於今年又不知落下幾層長在床褥不能起動者已久矣實無暫時離側束帶供仕之望中書重任豈可一向虛縻乎亟賜體諒是臣區區企望之忱也上曰此豈捨卿之時乎領相旣難以機務相煩左相病未差完卿於此時豈可言私老人之病雖極悶然旣是宿症且今年暑濕比前尤甚不病者亦難堪若至秋涼自可漸差至於賓對之間五日一行豈無來會之暇隙雖或有時不行亦何大妨耶上曰次對爲之蓍東曰義州府尹沈晉賢自二月入狀控免今已四度矣病甚難强至有生入玉門之語宰臣出外今爲三年朝家見待不必過加靳持今姑許遞何如上曰依爲之出擧條蓍東曰前因湖西御史鄭晩錫所啓戰防船改造時富民代將差出之弊釐正之方狀聞事行會各道矣卽見三南及京畿道臣狀啓則全羅監司徐鼎修以爲戰防船改造物力會減優足初無橫斂之弊代將以軍校輪回差定果無富民橫侵之事而風落松發賣殖利不無滋弊之慮云慶尙監司李泰永以爲風落松之發賣取殖封山設禁甚嚴今不可稱以買賣許其取用惟其各營鎭所在留結錢本是防卒給代之餘剩而合爲六千六百兩零竝與舊退船價沒數劃給存本取殖則有補於民云忠淸監司林濟遠以爲各鎭鎭將與防軍或自當或分當或責出於船匠船契或自官添給或公庫取辦或殖利補用或收斂民間分徵將校而專責代將者其數最多自今以後凡係情債一切禁斷與受同律不察之營邑鎭從重論勘著爲定式改造改槊時所入物力會減錢米及退船價中取用則設有不足方便拮据軍民之科外收斂代將之差出饒民永爲革罷成出節目而各邑儲置應下不相當於軍需錢之從優會減必以新結米上下而此有掣礙之端則各邑加分耗中若干石量入劃給云京畿監司金文淳以爲安眠島風落松發買錢留置別庫以爲逐年取利充補不足之數船材必以體大合用者另擇許斫俾無如前私貿之弊董役則使島松地方官主管富民代將差出之例永爲革罷云矣湖南則旣無富民橫侵之弊又以風落松發買殖利反爲滋弊之端則釐正與否今無可論置之至於嶺南湖西及京畿則其所爲弊大抵同然而造船時物力各有磨鍊則湖南之於他道豈有有無弊不同之理乎此專由於情費無節消瀜其物力之致所謂情債一切禁斷則其爲無弊與湖南將無異矣富民代將收斂民間及情債等謬規令各該道臣嚴立科條永爲革罷區劃公貨以補情債事體未安所請諸條竝置之何如上曰依爲之出擧條蓍東曰卽見黃海監司徐邁修牒報備局者則枚擧殷栗縣監牒呈以爲本縣還多民少還民之難支誠爲可悶各邑之今年耗作錢條皆以本縣穀作錢各該邑耗條添付元穀以爲相換移劃則於各邑無轉輸之勞在本縣爲救弊之方殷栗縣所在會付穀中限二千石以各邑所在耗作錢條相煥移劃以救還弊爲辭矣此旣異於衙門移錄又無穀物轉輸之勞而在該邑大爲除弊之道則許之無妨依所報施行之意分付何如上曰依爲之出擧條上曰此事果何如蓍東曰殷粟穀多之弊非但中外之所共知戶判亦以爲如是矯革則爲好云矣蓍東曰卽見平安兵使任嵂報本司辭緣則以爲本營一年應入錢爲五萬六千兩而每朔各處別備及一年應下至於三萬二千餘兩宿逋別備又爲五千兩以其應入除其應下則所餘不過爲一萬九千兩之數而軍器城堞公廨修補及其他雜費皆從此數中出每年繼用尙有不足之慮若値勅行使行之頻繁則以此見存之營樣萬無拮据區處之道百爾思惟他無變通惟宿逋條一事猶有闊狹之端年年以五千兩別備者寬其年限減其數爻每年以二千兩爲定式則當於九年之內可備二萬之數在充逋少無所損在本營少舒其力爲辭矣該營事勢不可不念而宿逋條之若干年闊狹便同朝三暮四依所報施行此後或値該兵使徑遞之時必爲準此數充入若有違越節目推諉不遵者則自本司摘發論罪之意更爲申飭分付何如上曰依爲之出擧條上曰宿逋條自何年別備而今捧幾何左相曾以此事有所陳達而關飭者矣戶判出去詳細知入蓍東曰宿逋餘數可爲一萬八千兩云矣時秀承命出去蓍東曰日前忠烈公黃一皓之追配江都忠烈祠實出於我聖上褒忠奬節之盛意臣不勝贊歎而臣於沁祠事又有區區微見忠簡公尹棨始享於此祠創建之初中間見輟丁未年間因故相臣金致仁建白以尹棨及忠正公洪翼漢常居玆土請竝享而蒙允矣忠貞公尹集旣是尹棨之弟而同居是地事載江都志人物條且有遺墟豎石則今於妥侑之所是兄是弟之一爲一否恐爲闕典臣意則忠貞公尹集亦命竝享於忠烈祠以爲樹風顯忠之方恐合事宜故敢此仰達矣上曰依爲之出擧條上曰是地是祠兄弟竝侑可謂盛典矣紀功祠進去承旨何日當下直耶鍾顯曰趁十六日下去云矣上曰其子孫中申大顯曾經武將依日前下敎此人可以差送也申氏子孫爲幾何而致祭時亦有下去者耶鍾顯曰申氏子孫之在朝廷者皆是壯節公子孫而今番亦多下去者云矣上曰入我朝後則文節公派尤顯達而申耆申應周皆非其派耶鍾顯曰申耆則似非其派而申應周則其叔大偀乃文節之奉祀孫云矣蓍東曰壯節公之忠烈如紀信故後承甚繁衍可見冥報之理矣上曰紀功祠亦爲懸板俱載宣額事實而使道臣書揭可也鍾顯曰紀功祠宣額之後則體面有異而自前居民競來祈禱有若叢祠事涉如何此則似當禁之矣上曰不必自朝家有所指揮矣上曰所傳鐵像何如云耶鍾顯曰壯節公及庾忠節卜武恭三像而又有婦人像此則傳之爲壯節公夫人云矣上曰仁廟朝改建是祠而在昔丁卯龍骨大馬蹄粘地不能移動云亦可謂靈異矣蓍東曰故義兵將梁大樸當壬辰之難首先倡義忠誠才略實在一時諸人之右而不幸出師未捷身死軍中至今爲志士之恨身後褒尙之典又未免寂寥當初兵議之贈因其子故府使慶遇之效勞便同推恩及至近年綽楔之典加贈亞卿第念同時諸忠臣或贈峻秩或錫美諡則以大樸忠義之炳烺恐當有一體之恩典故敢此仰達矣上曰予意則以爲此人倡義先於贈領相高敬命勇斷優於忠武公李舜臣而殺身危忠與兩人同歸一閱遺集英爽勃發如見其上馬討賊下馬草檄之狀向於禮判入侍也以朝家崇報之尙欠稱當竝其遺集之板本不戒于火指示丌上斷爛謄編而咨嗟之卿之所奏政合予意贈戶曹參判梁大樸加贈正卿賜諡祭內藏靑溪及倡集錄令內閣下送道臣處開板印進其子太常正梁慶遇忠勇勁直政是肖子名臣文章筆翰猶屬餘事況棄官於戊午遯跡於癸亥節義隨處圓全豈或泯然加贈一階其所著霽湖集一體印進仍令道臣改旌其閭曰具官梁大樸梁慶遇父子忠義之門可也出擧條蓍東曰統制使贈領議政柳珩故訓鍊都正贈判書柳炳然祖孫皆四字泹背如宋臣岳飛事珩則以海南縣監佐忠武公李舜臣露梁之戰中丸不死其蹟甚偉炳然孝廟朝貞翼公李浣薦將才先正臣宋時烈受密諭使知薪膽之聖志世其智勇淸白備載於先正所撰碑文中文正公李縡所稱中州千古一武穆我東一家二武穆亦是發揮之名言也聖朝旌典小善必錄而獨此兩臣事尙無表章之擧湖西儒士聯名呈單于臣等請其陳達贈諡實蹟旣如此公議又不泯今因言端敢此仰達矣上曰柳氏之門何多忠臣名將也與忠武貞翼伯仲家聲往史罕聞忠武後裔屢勤收錄貞翼家如此家年前柳相斗一人付錄壯營近日李得馨一人越薦宣廳何異於儀不及物徒覺歉然際聞卿所奏實獲予意大抵故統帥贈領相柳珩其孫故都正贈判書柳炳然卽忠武公李舜臣貞翼公李浣之或擧以自代或薦以將才者其人之爲名將觀於薦擧者可知況泹背之忠祖孫同然則易名之典不施於我東之二武穆而孰先特竝贈諡而故知中樞兼摠戎使柳琳之爲天朝全節於金州之役彼人至今嘖嘖而柳孝傑以珩之子不屈於弘立之辟府庶弟禮傑未冠而遽䯻自請代行殉身深河孝傑之子又有故訓將贈領相柳爀然與炳然在貞翼之薦密勿訏謨無不與聞人謂相須之力譬之如左右手向因試武士駕過太平橋也路出故將家遺墟咨嗟者久之今於其家收錄之日何可或爲或否柳禮傑如無旌贈之事卿於筵退後詳考文蹟旌贈間以當施之典指一草記故訓將柳爀然奉祀孫柳相斗近以守令坐罷令該曹收用別軍職差下以示朝家尙節報功之意因此又思之忠武之子葂殉於丁酉薰殉於甲子藎殉於丁卯而旌贈之典尙無所施云今於柳禮傑旌贈問議之時忽於忠武家不施之乎令該曹各贈華銜可也出擧條上曰柳珩子孫誰耶蓍東曰卽爀然之祖而孝源乃其後孫也蓍東曰製述官南播秀遷轉之代以中人輪差事頃奉筵敎退而問之則製述官例以學官出身者啓下而中人見無曾經學官者云此足爲渠輩稱冤之一端今番則旣出特旨拔例變通未爲不可時任吏文學官首仕者移付製述官使之計仕升六學官窠則以中人差出何如上曰依爲之出擧條蓍東曰康津漂民出送事禮部咨文出來矣以前頭使行別伸謝悃之意撰出回咨正書安寶後定禁軍騎撥下送於灣府使之傳給鳳凰城將處以爲轉致北京之地何如上曰依爲之出擧條蓍東曰前冬至副使柳焵方在削職中書狀官李翊模在罷職中削職者臣不敢仰請還差而罷職者多有請敍之已例書狀官敍用還付副使之代卽令差出以爲趁期治行之地何如上曰給牒敍用或敍用今日政還付可也出擧條用謙曰冬至副使柳焵書狀官李翊模有今日政還付之命政官牌招何如上曰依爲之出擧條蓍東曰法聖群山兩鎭僉使皆以邊地履歷過兩年漕運則有陞敍承傳邊地之陞敍卽防禦使也防禦使猝難以承傳擧行而兩漕運之善爲領納又是不可仍置之勞勩也且聞法聖則以經過七山之故二十年內獨田光勳一人以承傳陞爲邊地其後則今番洪繼善又無弊兩運云其難可知蓋此兩鎭之以湖南內地而陞爲邊地實出於重漕運之意而以駕海乘危之故所差送者未必皆爲防禦可合之人而承傳多有未卽擧行之時然則邊地履歷徒歸於有名無實其於運輸之政亦恐始勤而終怠臣意則兩鎭僉使依前以武臣堂上中有踐歷人擇差待兩年漕運以邊地差送捧承傳勿越其都目擧行則在激勸酬勞之道兩得其宜旣有區區愚見敢此仰達矣上曰依爲之出擧條蓍東曰法聖前僉使洪繼善兩年漕運善爲領納實是近年罕有之事也不可無故罷散而止防禦使如難爲之則善地守令調用以爲陞敍承傳擧行之意分付銓曹何如上曰依爲之出擧條時秀自外而入進前奏曰平安兵營宿逋條事承命出問則前兵使趙圭鎭時有三萬兩舊逋而自朝家多有蕩減其後充入者爲五千兩左相果以此事陳達後申飭云而文蹟未及詳考故事實數爻俱不能詳知而未充之數約爲二萬兩云矣上曰詳細考出可也上曰重臣金頤柱夫人可謂有福矣置老夫先逝而況於伊日至朝無恙處置家事極其擁容聞甚異常戶判筵退後考出恤典前例以爲擧行之地可也兵判家必有前例矣予忘其名而鄭羅州於兵判爲某親其時前例必有可據矣好仁曰故羅州牧使臣鄭志翼卽臣叔父而爲淑徽公主之孫若言其例則似當用臣祖時前例矣上曰卿叔時亦有恤典未必不爲前例而卿祖時例令戶判亦爲詳考擧行可也上曰近以新出藥水之故城中人勿論男女貴賤擧皆取飮多有受害者此夫人亦不無服水所祟云然否蓍東曰重臣金頤柱卽臣一家故參判尹得和之壻故臣果得聞其然矣上曰所謂藥水之說予則決知其孟浪而徒爲惑世之一端故使徐英輔盛來一筒分飮左右諸人無不卽地腹痛故予以爲從此而邪說可息矣直閣李始源終不知止摠戎使亦取飮云甚可悶然矣上命大臣就座好仁曰慶州營將鄭光賓以履歷不足武將使之勿赴擬望之前兵判亦使呈遞略不動念有若相抗者然體統所關不可仍置罷職何如上曰依爲之出擧條上曰使之勿赴之將臣誰也好仁曰卽禁將而聽若不聞及前兵判招致面責之後以爲非朝家處分則決無不可赴之義云廉隅二字雖不可責之於渠輩揆以體統豈敢如是乎上曰萬萬駭然矣固是不足責故只施罷職之典今日政不待傳旨卽爲出代可也鍾顯曰松都興國寺舊址有一塔塔面有陰記卽高麗太師姜邯贊所書也其下書其姓名而邯贊之贊字以瓚字書之蓋石刻之可信比諸公私文籍之流傳者不啻懸隔一片石之無恙於近千年之後使麗太師名字免於訛誤者事若不偶當初石刻之始出也大僚先爲得見亦以爲可合釐正臣意則自今以後公私文字姜邯贊名字皆以瓚字書之恐好故敢此仰達矣上曰依爲之出擧條上曰向於此事使之議於大臣大臣果以爲如何耶蓍東曰石刻旣分明則不必持疑矣鍾顯曰當初石刻大臣始得見而送于松留更考塔面益知其分明矣上曰近千年之後誰料有姜邯贊改名之擧耶致祭日字今已過矣位板當改寫耶鍾顯曰位板未必書名似無改不改之可言矣上曰此擧條詳出朝紙使一世皆知之好矣近來凡係忠烈人事雖無關於春秋大義者亦皆視以一例勿出朝報此豈成說乎向來貞翼公李浣後孫宣傳官調用事雖勿出朝報而皆令出於小報卿等見之耶蓍東曰臣實未得見之而過數日後始聞而知之矣大抵大小文書之除非下於備局出於朝報則皆不得見之今雖難創出無前之例若有關大事必令來示然後爲可矣上曰然矣刑獄文案則近果往示耶上敎敬懋曰禁將爲驪州牧使時以爲見驪州所居貞翼公後孫云果是今番承傳之人乎敬懋曰未能分明記得而似是此人矣上命書榻敎曰貞翼公李浣致祭及後孫宣傳官調用傳敎小報不爲書出當該承旨罷職出榻敎鍾顯曰頃因假引儀李義勝所懷以引儀之月講五禮儀事有令禮堂稟處之命矣引儀之職重在臚唱且其勤勞倍於他司雖欲肄習勢亦末由則有不必創行月講之法今此李義勝所奏五禮儀肄習一款置之何如上曰依爲之出擧條上曰李義勝所懷亦出踰濫之一端矣蓍東曰五禮之儀漢法則太常主之我朝則春曹主之此非臚唱之輩所可知者也踰濫之敎果爲至當矣鍾顯曰孝廟朝後宮安嬪有一女卽錦平尉翁主也昔在丁丑之難安嬪陪往瀋館換着男服十年服事效勞甚多至肅廟朝特命定爲不祧之位而淑寧翁主以朴氏冡婦難於別立安嬪廟遂以其壻李姓人奉安嬪之祀屢世仍之而李家今甚殘敗所處斗屋不蔽風雨不但香火之將廢若與其家祠版混奉則事體尤爲未安今若改定主祀之處於錦平子孫家則禮意事勢恐爲兩便故敢此仰達矣上曰還祔錦平家禮意卽然而聞其事實安嬪只有一女淑寧翁主翁主之女爲李秀喆之妻安嬪享壽至肅廟朝下詢其身後事則安嬪奏以欲托錦平家而其家爲大宗事勢非便乞命托祀於錦平之外孫家遂命李秀喆家奉祀安嬪仍命不祧而其家折受田土入於代盡宮結出稅秩香火難繼云聞甚可矜祭需每歲令該曹給米五石燭二雙錢五十文事分付而旣聞之卽令該曹買給容接家舍安頓日遣內侍致祭可也出擧條時秀曰本曹米儲每患不足年年請得於他衙門誠極可悶今此京畿劃給儲置米七千石卽每年應下之資而畿邑所用錢米無間臣曹所需米條尤緊其在互濟之義合有推移之道依臣曹定式以每石四兩準數移送於畿營米條則自臣曹取用於惠廳畿邑大同依前上納於惠廳而船價雜費則從其多寡本曹取用米條中除出則在惠廳元無損益雖畿甸諸邑酌其豐歉不可謂太輕歇之價況如今年多有贏數在本曹則六千餘石所得不爲少補故敢此仰達矣上曰依爲之出擧條上曰前都承旨知之乎貿米事惠堂何以爲之云耶冕膺曰作書問之而未見回答云矣上曰向見廣留則大段說弊矣蓍東曰三南之米運來甚難而市直則當此告豐之際最合貿來船隻則有京江船及地土船不患不得但營邑善爲擧行然後可以無弊運來矣臣待罪湖南時宣惠堂上鄭昌順當庚戌之豐請爲貿米故出給庫中米二萬石而庫米則以其貿米之價貿充則民間果樂從此甚爲兩便之道矣上曰軍作米今年雖當告豐不可輕易擧論矣蓍東曰荐歉之餘雖曰豐年必有舊還及身布停退條當捧者民憂不可以告豐而有所或忽矣上曰北伯又請停操自李文源爲北伯時便成前例年年如是習操終無可爲之時耶蓍東曰習操之爲民弊果爲不些動費十五六日一年農作擧皆消瀜於此道伯停操之請未必不由於此官門聚點之法嚴加申飭則似有實效矣黃海兵營及慶尙道狀啓姑不來而統營則有向日傳敎第聞傳敎未下之前已有乘船發行之邊將云未知其果何以爲之也見傳敎下後似必中路還歸矣龍輔曰尙方多有釐正事郞廳難付生手前直長鄭冕綏今番都政移陞長興庫主簿與本院主簿相換何如上曰依爲之出擧條上命次對退出用謙曰筵退自有次序而修撰韓用鐸備堂未退之前徑先起立推考何如上曰依爲之出擧條諸臣以次退出